'बढ़ सकती है महंगाई और तेल की कीमतें'  
वित्त मंत्री प्रणब मुखर्जी ने मध्यपूर्व की राजनीतिक अस्थिरता के कारण अंतरराष्ट्रीय बाजार में तेल की कीमत और घरेलू स्तर पर महंगाई बढ़ने की चेतावनी दी।
केंद्रीय वित्त मंत्री प्रणब मुखर्जी ने मंगलवार को मध्यपूर्व की राजनीतिक अस्थिरता के कारण अंतरराष्ट्रीय बाजार में तेल की कीमत और घरेलू स्तर पर महंगाई बढ़ने की चेतावनी दी। साथ ही उन्होंने कहा कि जापान की आपदा के असर के बारे में निष्कर्ष निकालना अभी जल्दबाजी होगी।  पिछले महीने पेश किए गए वर्ष 2011-12 के वित्त विधेयक पर बहस के दौरान मुखर्जी ने लोकसभा में कहा कि मध्यपूर्व की राजनीतिक अस्थिरता और लीबिया के संकट के कारण तेल की कीमत और महंगाई बढ़ सकती है।  जापानी आपदा के वैश्विक असर के बारे में उन्होंने हालांकि कहा कि इसका पूरी तरह मूल्यांकन होना अभी बाकी है। उन्होंने कहा कि कुछ ऐसी घटनाएं कभी भी घट सकती हैं और इसका पूर्वानुमान नहीं लगाया जा सकता है। इसलिए सरकार को नीति बनाते समय इसका ध्यान रखना चाहिए। इसी के साथ उन्होंने कहा कि वित्तीय स्थिति को ठीक करने के लक्ष्य को ध्यान में रखकर बजट का निर्माण किया गया है।  मुखर्जी ने कहा कि वित्तीय क्षेत्र में सुधार के लिए बजट में बैंकिंग और पेंशन से सम्बंधित विधेयकों का जिक्र किया गया है। साथ ही समान वस्तु एवं सेवा कर के लिए संवैधानिक संशोधन की बात की गई है।